Музеят е разположен в неокласическа сграда от края на XIX век, построена от българската община за начално училище в града. Сградата пострадва силно през Междусъюзническата война през юни 1913 година, когато в Битката при Кукуш целият град е опожарен от гръцката армия. В 1923 година сградата е възстановена и отново се използва като училище – девическа гимназия до 1980 година. Тя е една от малкото запазени неокласически сгради в града. Колекцията на музея е разпределена в пет отделни категории, настанени в отделни стаи: музикални инструменти, звук, технологии; църковни предмети, образование, фотографски материал; занаяти, военни артефакти; домашен бит, тъкане; монети, печатни произведения.